รัฐบาลไทย-ข่าวทำเนียบรัฐบาล-คำกล่าว พลเอก ประยุทธ์ จันทร์โอชา นายกรัฐมนตรี ในโอกาสเป็นประธานเปิดงานวันรณรงค์ต่อต้านการค้ามนุษย์ ประจำปี 2565 วันจันทร์ที่ 6 มิถุนายน 2565
วันจันทร์ที่ 6 มิถุนายน 2565
คํากล่าว พลเอก ประยุทธ์ จันทร์โอชา นายกรัฐมนตรี ในโอกาสเป็นประธานเปิดงานวันรณรงค์ต่อต้านการค้ามนุษย์ ประจําปี 2565 วันจันทร์ที่ 6 มิถุนายน 2565
คํากล่าว พลเอก ประยุทธ์ จันทร์โอชา นายกรัฐมนตรี ในโอกาสเป็นประธานเปิดงานวันรณรงค์ต่อต้านการค้ามนุษย์ ประจําปี 2565 วันจันทร์ที่ 6 มิถุนายน 2565 เวลา 09.20 น. ณ ตึกสันติไมตรี ทําเนียบรัฐบาล
ท่านรองนายกรัฐมนตรี
ท่านรัฐมนตรี
เอกอัครราชทูต
ผู้บริหารหน่วยงานภาครัฐ ภาคเอกชน ภาคประชาสังคม องค์การระหว่างประเทศ
ผู้ที่ได้รับรางวัล และท่านผู้มีเกียรติทุกท่าน
ผมรู้สึกยินดีและเป็นเกียรติอย่างยิ่งที่ได้มาเป็นประธานเปิดงาน “วันรณรงค์ต่อต้านการค้ามนุษย์” ประจําปี ๒๕๖๕ พร้อมทั้งขอแสดงความยินดีกับทุกท่านที่ได้รับรางวัลอันทรงเกียรติในวันนี้
การค้ามนุษย์ เป็นอาชญากรรมที่มีความซับซ้อน และละเมิดสิทธิมนุษยชนอย่างร้ายแรง จึงเป็นภัยคุกคามที่ส่งผลต่อความมั่นคงของชาติและภาพลักษณ์ของประเทศ รัฐบาลให้ความสําคัญและสร้างความตระหนักถึงภัยอันตรายของการค้ามนุษย์ โดยได้ประกาศให้การป้องกันและปราบปรามการค้ามนุษย์เป็นวาระแห่งชาติ ตั้งแต่ปี พ.ศ. 2558 เป็นต้นมา ซึ่งการดําเนินการมีความสอดคล้องกับแผนยุทธศาสตร์ชาติ ระยะ 20 ปี ด้านความมั่นคง ที่มีเป้าหมายให้ประเทศชาติมั่นคง ประชาชนมีความสุข โดยมีกลไกในการบริหารจัดการภัยคุกคามทุกรูปแบบในทุกมิติแบบองค์รวม ทั้งในระดับจังหวัดและระดับประเทศ รวมทั้งมีการจัดทําแผนปฏิบัติการด้านการป้องกันและแก้ไขปัญหาการค้ามนุษย์ระยะ 20 ปี ซึ่งทําให้การขับเคลื่อนนโยบายด้านการป้องกันและปราบปรามการค้ามนุษย์ของประเทศไทยเป็นระบบและมีประสิทธิภาพมากยิ่งขึ้น
ท่ามกลางผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 ขบวนการค้ามนุษย์ได้คิดหาวิธีการหลอกลวง นําพา และกระทําความผิดฐานค้ามนุษย์ในรูปแบบใหม่ ๆ โดยเฉพาะผ่านช่องทางออนไลน์เพิ่มมากขึ้น โดยไม่เกรงกลัวต่อกฎหมาย อาทิ การค้าประเวณีออนไลน์ การหลอกลวงเด็ก เยาวชน และผู้หญิงผ่านช่องทางออนไลน์เพื่อผลิตสื่อลามกอนาจาร รวมทั้งการหลอกลวงโฆษณาจัดหางานออนไลน์ เพื่อชักชวนคนไทยให้ไปทํางานต่างประเทศ ซึ่งทําให้เกิดความเสียหายอย่างมาก
ดังนั้น ขอให้ทุกภาคส่วนบูรณาการการทํางานในทุกมิติอย่างจริงจังและต่อเนื่อง ตลอดจนปรับวิธีการทํางานให้สอดคล้องกับสถานการณ์และรูปแบบการกระทําความผิดฐานค้ามนุษย์ที่เปลี่ยนแปลงไปตามสถานการณ์โลก โดยพัฒนาทั้งด้านการดําเนินคดี การป้องกัน และการคุ้มครอง ที่เน้นการดําเนินงานที่ยึดผู้เสียหายเป็นศูนย์กลาง ตามหลักสิทธิมนุษยชนและมาตรฐานสากล มีความเท่าเทียม และไม่เลือกปฏิบัติ รวมทั้งสร้างความรู้ ความเข้าใจ เพื่อให้คนไทยทุกคนตระหนักว่าการค้ามนุษย์เป็นภัยใกล้ตัว และไม่เข้าร่วมหรือสนับสนุนขบวนการค้ามนุษย์ ซึ่งจะเป็นการสร้างภูมิคุ้มกันที่ดีให้แก่ประชาชนไม่ตกเป็นเหยื่อของขบวนการค้ามนุษย์ รวมทั้งขอทุกภาคส่วนในสังคม ผนึกกําลัง ร่วมเป็นภาคีเครือข่ายทางสังคมในการเฝ้าระวังและแจ้งเบาะแสให้แก่เจ้าหน้าที่รัฐด้วย
ผมขอให้พี่น้องประชาชนทุกคนมั่นใจว่า รัฐบาลมีเจตนารมณ์และความมุ่งมั่นในการป้องกันและปราบปรามการค้ามนุษย์ให้หมดไปจากสังคมไทยอย่างยั่งยืน และหวังเป็นอย่างยิ่งว่า การจัดงานในวันนี้จะสร้างความรู้ ความเข้าใจที่ถูกต้องเกี่ยวกับจุดยืนในการดําเนินการต่อต้านการค้ามนุษย์ของประเทศไทย เนื่องจากการป้องกันและปราบปรามการค้ามนุษย์ ไม่สามารถแก้ไขได้ด้วยหน่วยงานใดหน่วยงานหนึ่งหรือประเทศใดประเทศหนึ่งโดยลําพัง แต่ทุกหน่วยงานต้องร่วมมือกันอย่างจริงจังในการแก้ไขปัญหาการค้ามนุษย์ให้หมดสิ้นไป เพื่อปกป้องสิทธิมนุษยชน และสร้างความเชื่อมั่นของประเทศไทยในเวทีโลกต่อไป
สุดท้ายนี้ ผมขอเป็นกําลังใจให้ผู้ปฏิบัติงานด้านการป้องกันและปราบปรามการค้ามนุษย์ทุกภาคส่วน ขอให้มีความมุ่งมั่น อดทน ปฏิบัติงานอย่างเต็มกําลังความสามารถ เพื่อให้เกิดผลสําเร็จเป็นรูปธรรม ร่วมกันเป็นพลังในการสร้างความสงบสุขให้แก่พี่น้องประชาชน และความมั่นคงปลอดภัยของประเทศ ซึ่งจะทําให้ประเทศชาติมีความเจริญก้าวหน้าอย่างยั่งยืน
โอกาสนี้ ผมขออาราธนาคุณพระศรีรัตนตรัยและสิ่งศักดิ์สิทธิ์ทั้งหลายในสากล อีกทั้งเดชะพระบารมีของพระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี ได้โปรดดลบันดาลประทานพรให้ผู้ปฏิบัติงานด้านการป้องกันและปราบปรามการค้ามนุษย์ ตลอดผู้ที่มีส่วนเกี่ยวข้องทุกท่าน ประสบแต่ความสุข ความเจริญ สัมฤทธิผลในสิ่งที่พึงปรารถนาทุกประการโดยทั่วกัน
บัดนี้ ได้เวลาอันสมควรแล้ว ผมขอเปิดงาน “วันรณรงค์ต่อต้านการค้ามนุษย์” ประจําปี ๒๕๖๕ และขอให้การดําเนินการบรรลุวัตถุประสงค์ที่ตั้งไว้ทุกประการ
ขอบคุณครับ
-------------